पासपोर्ट विभाग ने अपनी तस्वीर बदलने के लिए कई कोशिशें की हैं . विदेश मंत्री सुषमा स्वराज ने बताया कि महिलाओं के लिए खासतौर से दो बड़े बदलाव अब तक किए गए हैं ,पहला तलाकशुदा महिलाओं को अपने पासपोर्ट फार्म और पासपोर्ट में पूर्व पति का नाम लिखने की ज़रुरत नहीं है. सुषमा स्वराज ने कहाकि जब किन्ही भी वज़हों से पति को छोड़ दिया है ,तलाक हो गय़ा है तो फिर पुराने घाव कुरेदने की ज़रुरत क्या है , अब उन महिलाओं को पूर्व पति के बजाय माता –पिता में से किसी एक का नाम लिखना होगा .दूसरा बड़ा बदलाव सिंगल पेरेंट्स को लेकर किया गया है. जब पासपोर्ट एक्ट बना था तब सिंगल पेरेंट का प्रचलन नहीं था,लेकिन अब इनकी तादाद बढ़ रही है, इसलिए सिंगल पेरेंट्स को अपने बच्चों के लिए सिर्फ़ एक पेरेंट का नाम लिखना होगा.